### | | | | --- | --- | | | | | --- | | **Byråd** 31. maj 2016 Sagsnr. 710-2015-37334 Dok.nr. 710-2016-196973 Sagsbehandler DPCHMN | | 100.                Plan for en sammenhængende indsats over for ungdomskriminalitet - Åbent

###

|  |  |
| --- | --- |
| Tidl. politisk behandling |  |
| Forventet sagsgang | BS-U, ØK, BY |
| Lovgrundlag | Lov om social service § 19, stk. 3 |

###

**SAGENS INDHOLD**

Byrådet skal i denne sag
behandle udkast til ’Plan for en sammenhængende indsats over for
ungdomskriminalitet’.

I 2010 vedtog Folketinget en
række lovændringer til styrkelse af indsatsen over for kriminalitetstruede børn
og unge. Ét af hovedelementerne i lovændringerne var, at kommunen skal
udarbejde en plan for en sammenhængende indsats over for ungdomskriminalitet.
Den skal udarbejdes i sammenhæng med kommunens børnepolitik.

Planen fremlægges derfor til
godkendelse i forlængelse af den tidligere vedtagne Børne- og Ungepolitik og i
tilknytning til SSP-årsrapporten for 2015, som fremsendes til Børne- og
Skoleudvalgets behandling parallelt med denne sag. SSP-samarbejdet er det
formaliserede samarbejde mellem skoler, socialforvaltning og politi, som sigter
på at forebygge kriminalitet blandt børn og unge. SSP-årsrapporten beskriver
handledelen i den kriminalpræventive indsats, hvor ’Plan for en sammenhængende
indsats over for ungdomskriminalitet’ fastsætter de overordnede definitoriske
rammer for indsatsen.

Udkastet til planen indeholder
overordnede visioner, mål og succeskriterier på området. Her fremhæves bl.a.
forældreansvaret som et centralt element. Planen definerer og afgrænser
målgrupper og centrale begreber med henblik på at opnå et fælles fundament og en
referenceramme for de relevante fagpersoner, der har tilknytning til
SSP-arbejdet.

Derudover forholder planen sig
konkret til indsatsen på den forebyggende såvel som den behandlende del og
retter sig derved mod de professionelle aktører, der i deres daglige arbejde
kommer i kontakt med børn og unge. Indsatsen over for ungdomskriminalitet sker
på tværs af fagområder og faggrupper. For at understøtte en målrettet indsats
fra alle aktører, har planen derfor karakter af at være en retningsgivende handlevejledning
med bl.a. et oversigtsskema, der angiver målgrupper, aktører og konkrete
indsatstyper.

’Plan for en sammenhængende
indsats over for ungdomskriminalitet’ vil blive offentliggjort på kommunens
hjemmeside.

**VURDERING**

Børn og Skole vurderer, at udkast til ’Plan for en
sammenhængende indsats over for ungdomskriminalitet’ skaber overblik over de
forskellige aktørers bidrag til indsatsen omkring den enkelte
kriminalitetstruede unge. Planen angiver generelle handlevejledninger som
understøtter, at der handles i de tilfælde, hvor der er risiko for, at en ung
begår eller fortsætter med at begå kriminalitet.

Børn og Skole vurderer, at planen fungerer som et
retningsgivende fundament for SSP-samarbejdet, som det udspilles både på
overordnet niveau i Lokalrådet og SSP-udvalget samt på lokalt niveau i de tre
distriktsgrupper. Der findes eksempelvis i Distrikt Midt særlige udfordringer
med grupperinger af udsatte unge i Hadsten-området, der har behov for en
behandlende, kriminalitetsforebyggende indsats som beskrevet i planens
oversigtsskema på side 11.

Børn og Skole vurderer samlet, at planen bidrager til at
skabe sammenhæng i kommunens indsats mod ungdomskriminalitet. Planen vil blive
forankret i SSP-udvalget.

**ØKONOMI**

Der er ingen økonomiske konsekvenser.

**INDDRAGELSE**

Under udarbejdelsen af udkastet til planen har Børn og
Skole indhentet bidrag fra deltagerne på SSP-årsmødet i marts 2016, herunder medarbejdere
fra politi, skoler, sundhedspleje, den socialfaglige rådgivning og
ungdomsskolen. Bidragene er indarbejdet i planen.

Når planen er politisk vedtaget, vil der efterfølgende ske
en bred formidling til alle relevante faggrupper, således at planen anvendes
som fælles retningslinjer for det tværfaglige kriminalitetsforebyggende arbejde.

**INDSTILLING**

Direktøren for Børn og Skole indstiller til Byrådet:

1.    At udkast til ’Plan for en
sammenhængende indsats over for ungdomskriminalitet’ godkendes

**BESLUTNING**

***Børne- og Skoleudvalget, 12. maj 2016:***

Fraværende:Ingen

Indstilles godkendt, idet udvalget foreslår, at forældrenes
rolle gøres tydeligere i indsatsen omkring forebyggelsen af ungdomskriminaliteten.
Tilføjelsen indarbejdes forud for Byrådets behandling af sagen.

***Borgmestersekretariatet, 25. maj 2016:***

Borgmestersekretariatet bemærker, at bilaget til sagen er
tilrettet i forlængelse af Børne- og Skoleudvalgets forslag om, at forældrenes
rolle gøres tydeligere i indsatsen omkring forebyggelsen af
ungdomskriminaliteten. Ændringerne i bilaget er markeret med korrekturtegn i
teksten.

***Økonomiudvalget, 24. maj 2016:***

Fraværende:Joachim Mathiasen

Indstillingen fra Børne- og Skoleudvalget indstilles
godkendt.

**Bilag**

|  |  |
| --- | --- |
| Udkast til 'Plan for en sammenhængende indsats over for ungdomskriminalitet' | 710-2016-170121 |